
EUSKALDUN BAT MARTEN 

I ñaki Zubeldia. 


Zarauzko kai txikian haurrak jolasean eta igeri zebiltzan. Arratsalde argia 
zen, eguzkiz betea. Itsasoa bare-bare zegoen, txalupa zuri, gorri, urdin eta 
orlegien tantoz zipriztindua. Unai, ume azkar eta jatorra, beste umeen artean 
zebilen murgilka eta igeri. Hamar urte zituen Unaik eta benetan ausarta eta 
kementsua zen. 

Arratsalde baketsu hartan, une batean soinu berezi bat entzun zen Santa 
Barbara mendi gainean, eta geroxeago argi distiratsu eta itsugarri bat jaitsi 
zen goitik behera. 

Lehenbizi, haurrak izutu egin ziren, baina ondo begiratu ondoren, ovni 
eder bat ikusi zuten Santa Barbara gainean. 

Hegazkin hura ikusteko gogoari ezin eutsiz, Zarauzko haurrak saltoka eta 
arinka joan ziren aldapan gora. Tontorrera igo bezain laster, gizon txiki-txikiak 
ikusi zituzten: Marteko gizonak ziren, bi urteko edozein haur baino txikiagoak. 

Zarauzko haurrak ikusterakoan, beldurtu egin ziren martetarrak, Lurrean 
hain gizon handiak aurkitu zituztelakoan. Benetako gizonak azaldu izan balira, 
laster hanka egingo zuketen beren Marte aldera. 

Hamar gizon ziren hegazkinetik jaitsi eta haurrengana inguratu zirenak. 
Eta haietako batek haurrei hitz egin zien: 

- Mijail jolko xirono ahahu klunki. 

Eta Zarauzko haurrek elkarri begiratzen zioten eta hitzik ere ez zuten 
esaten harriturik. 

Orduan beste martetar batek hitz egin zuen: 

- Tziboski mirurkajaine milmi parotxo... 



Haur haiek ez zuten ezertxo ere ulertzen, eta ez zekiten zer egin. 


Halako batean, Unai irten haur taldetik aurrera eta honela esan zien: 

- Kaixo, mutiltxoak, arratsalde on! Zuetako inork ez al daki euskaraz? 

Martetarrek hamar hizkuntza ezberdinetako gizonak bidali zituzten, eta 
zorionez haietako batek euskara bazekien. Laster asko erantzun zion Unairi: 

- Arratsalde on, lurreko gizon handiak! Nik euskaraz egiten dut zuek 
bezala eta Zorrotz dut izena. Gu Martekoak gara eta bake asmotan etorri gara, 
zuekin bakea eta adiskidetasuna izateko gogoz. Gure Marte oso ederra da, 
baina ikusten dudanez zuen lurralde hau ederragoa da. Benetan toki 
zoragarrian bizi zarete. 

Unaik, pozez gainezka, honela erantzun zion: 

- Gu zuen lagunak gara, Zorrotz, eta gure artean bakea izango duzue. 
Eta zerbaiten beharrik baduzue, eskatu, eta guk ahal dugun neurrian 
lagunduko dizuegu. 

- Hamaika esker zuei, borondate onagatik, baina oraingo honetan proban 
etorri gara, eta hemengo gauza batzuk bildu eta Martera eraman behar ditugu 
laster. 



Zarauzko haur talde hark pozik lagundu zien martetarrei adarrak, 
hostoak, igaliak, lurra eta harri koskorrak biltzen. Eta lana bukatutakoan, haur 
guztiak hegazkina ikusten eta miatzen saiatu ziren. Bai polita zela barrendik 
eta kanpotik!. 

Hegazkina ikusi ondoren, Zorrotzek -Marteko euskaldunak- honela hitz 
egin zien: 



- Oraingoz gure lana bukatu da eta Martera goaz. Baina zuetako bat 
pozik eramango genuke gurekin. Han ahal den ondoen urte bete pasarazten 
saiatuko ginateke. Ba al da inor gurekin joan nahi duenik?... 

Zorrotz txikiaren galdera erantzunik gabe geratu zen. Haur guztiak 
elkarri begira jarri ziren. Hegazkina polita zen eta han oso ondo ibiliko zen 
ortzian zehar, baina gurasoengandik urrutira joan beharrak beldurtu egiten 
zituen. 

Baina, halako batean, Unai beti ausart eta adoretsu, honela mintzatu zen 
isiltasun astun hura hautsiz: 

- Ni joango naiz zuekin, baina hemendik urte betera berriro etortzekotan 
eh!, gero nire etxean bizi nahi dut eta. 

- Bai, gizona, bai, han urte bete ederki pasako duzu eta gero lur eder 

honetara ekarriko zaitugu. 

